DA Den Europæiske Unions Tidende L 31/32

AFGØRELSE Nr. 1/2008 TRUFFET AF DET FÆLLES RÅD EU-MEXICO

den 15. januar 2008

om gennemførelsen af artikel 9 i afgørelse nr. 2/2001 truffet af Det Fælles Råd den 27. februar 2001 om fastsættelse af en ramme for forhandling af aftaler om gensidig anerkendelse

(2008/93/EF)

DET FÆLLES RÅD HAR —

under henvisning til afgørelse nr. 2/2001 truffet af Det Fælles Råd, EU-Mexico særlig artikel 9, og til aftalen om økonomisk partnerskab og politisk samordning og samarbejde mellem Det Europæiske Fællesskab og dets medlemsstater på den ene side og De Forenede Mexicanske Stater på den anden side (i det følgende benævnt »den globale aftale«), særlig artikel 47, og

ud fra følgende betragtninger:

(1) Det Fælles Råd træffer principielt senest tre år efter ikrafttrædelsen af afgørelse nr. 2/2001 de nødvendige foranstaltninger til forhandling om aftaler om gensidig anerkendelse.

(2) Forhandlingerne af aftaler om gensidig anerkendelse vil kunne befordres og fremmes ved henstillinger afgivet af parternes erhvervssammenslutninger. Parterne bør vurdere, om sådanne henstillinger er i overensstemmelse med den globale aftale og afgørelserne truffet af Det Fælles Råd, der er oprettet ved den nævnte aftale. Efter denne vurdering vil parternes kompetente myndigheder kunne indlede forhandlinger.

(3) Henstillingerne fra erhvervssammenslutningerne vurderes af Det Blandede Udvalg, jf. bestemmelserne i den globale aftales artikel 48, stk. 2 —

TRUFFET FØLGENDE AFGØRELSE:

Artikel 1

1. Parterne opfordrer de relevante repræsentative erhvervssammenslutninger på deres respektive områder til at forelægge Det Blandede Udvalg henstillinger om gensidig anerkendelse med henblik på, at leverandører af tjenesteydelser helt eller delvist opfylder hver parts kriterier for autorisering, operation og certificering af samt udstedelse af licenser til leverandører af tjenesteydelser og navnlig erhvervsmæssige tjenesteydelser.

2. Når Det Blandede Udvalg modtager en henstilling som omhandlet i stk. 1, gennemgår udvalget henstillingen med henblik på at fastslå, om den er i overensstemmelse med den globale aftale og afgørelserne truffet af Det Fælles Råd, der er oprettet ved den globale aftale.

3. Når det i overensstemmelse med proceduren i stk. 2 er fastslået, at en henstilling som omhandlet i stk. 1 er i overensstemmelse med den globale aftale og afgørelserne truffet af Det Fælles Råd, og de kompetente myndigheder konstaterer, at der er tilstrækkelig overensstemmelse mellem parternes relevante forskrifter, forhandler parterne gennem de kompetente myndigheder en aftale om gensidig anerkendelse af krav, kvalifikationer, licenser og andre forskrifter med henblik på at gennemføre henstillingen.

4. De i stk. 3 omhandlede aftaler indgås — inden for en tidsfrist parterne er blevet enige om — i form af afgørelser truffet af Det Fælles Råd, der bl.a. kan omfatte følgende emner:

a) overensstemmelse mellem kvalifikationer, herunder uddannelse, erfaring og eksaminer

b) overensstemmelse mellem adfærdskodekser og mellem etiske retningslinjer

c) faglig udvikling og efteruddannelse med henblik på at bevare overensstemmelsen

d) lokalkendskab til f.eks. lokale love, administrative bestemmelser, sprog, geografi og klima

e) overensstemmelse mellem krav vedrørende forbrugerbeskyttelse, f.eks. erhvervsansvarsforsikring

f) særlig behandling i forbindelse med udstedelse af kortfristede, midlertidige licenser.

Artikel 2

Denne afgørelse træder i kraft den første dag i den anden måned efter datoen for dens vedtagelse af Det Fælles Råd.